## La Conselleria de Sanitat incrementa un 85 % la plantilla professional per a reforçar la salut mental a Orihuela

*** En l’últim any han augmentat un 140 % els professionals en infermeria de salut mental, un 82 % en psicologia clínica i un 60 % en psiquiatria
* El director general de Salut Mental i Addiccions s’ha reunit amb l’equip directiu del Departament de Salut d’Orihuela i amb els responsables del Servici de Salut Mental de la zona**

La Conselleria de Sanitat està tramitant la creació de 21 nous llocs de treball destinats al Servici de Salut Mental del Departament de Salut d’Orihuela. Este nou increment s’unix als 10 llocs creats en setembre de l’any passat i permetrà revertir la carència de mitjans dels quals disposava la comarca del Baix Segura en l’atenció a la salut mental durant el Govern del Botànic.

D’esta manera, en 12 mesos, la plantilla de professionals del Servici de Salut Mental del Departament de Salut d’Orihuela s’ha incrementat un 85 %, amb creixements del 140 % en infermeria de salut mental, un 82 % en psicologia clínica i un 60 % en psiquiatria.

Així ho ha traslladat el director general de Salut Mental i Addiccions de la Conselleria de Sanitat, Bartolomé Pérez Gálvez, en la reunió de treball que ha mantingut amb l’equip directiu del Departament de Salut d’Orihuela i amb els responsables del Servici de Salut Mental de la zona.

En les dos últimes legislatures, amb els Governs del Botànic, en el Departament de Salut d’Orihuela només es va crear un nou lloc de psiquiatre, així com sis de psicologia. Una situació que ha canviat amb el pla d’ampliació de personal executat des de setembre de l’any passat.

En concret, s’han incorporat sis nous llocs de psiquiatria, huit de psicologia clínica i huit d’infermeria de salut mental, a més de quatre treballadors socials, dos terapeutes ocupacionals i tres auxiliars administratius. Esta ampliació de 31 professionals suposa una inversió anual superior a 1.700.000 euros, que situa per primera vegada el Servici de Salut Mental d’Orihuela per damunt de la mitjana autonòmica en dotació de recursos humans.

El director general de Salut Mental i Addiccions ha afirmat que “el Baix Segura ha patit durant anys una discriminació injustificable en matèria de salut mental. Des de la Conselleria de Sanitat estem compromesos a situar esta comarca en el lloc que mereix, amb inversions reals i sostingudes en el temps”.

L’ampliació de personal de l’any passat ja es reflectix en la millora assistencial: les consultes de psiquiatria han augmentat un 1,3 %, les de psicologia en un 8 % i les d’infermeria en un 23 %, modificant la tendència a la baixa d’anys anteriors, causada per la saturació assistencial que es produïa davant la carència de professionals.

En paraules del director general, “la millora de l’atenció a la salut mental no és casualitat: com més professionals, més capacitat de resposta, una cosa que l’actual Govern Valencià està demostrant des del primer dia. Este increment de recursos humans està permetent atendre millor i més ràpid els qui ho necessiten”.

**Unitat de Detecció Precoç en centres escolars**

Un dels avanços més destacats ha sigut la posada en marxa d’una Unitat de Detecció Precoç en centres escolars, formada per dos psicòlogues clíniques que des d’abril han atés 24 escolars. D’esta manera, l’atenció precoç ha permés intervindre de manera immediata.

Pérez Gálvez ha anunciat també la incorporació en els pròxims mesos de noves tecnologies terapèutiques, com l’estimulació magnètica transcranial per a tractar depressions i trastorn obsessivocompulsiu resistents, així com l’ús de realitat virtual per a l’abordatge de fòbies i trastorns d’ansietat. “No solament volem més recursos, volem també els millors tractaments disponibles. La nostra aposta és per una atenció moderna, basada en l’evidència i accessible per a tota la població”, ha subratllat.

Fecha: 30/07/2025